text: Heller ingen Stram Kurs-demonstration i Sønderborg
  28 april 2019 kl. 08.10
  Uændret sikkerhedstrussel medfører aflysning af søndagens Stram Kurs-demonstration i Sønderborg.
  På grund af uændret sikkerhedstrussel mod Rasmus Paludan har politiet i tæt samarbejde med PET valgt at forbyde og dermed aflyse den annoncerede Stram Kurs-demonstration i Sønderborg i dag. Det oplyser Syd- og Sønderjyllands Politi søndag formiddag. Politiet har ikke yderligere kommentarer.
  Dermed bliver den bebudede demonstration i Sønderborg bremset af politiet, akkurat som tilfældet var i går eftermiddag, hvor Rasmus Paludan havde planlagt at demonstrere fra klokken 14 til 16.30 på en plads på Jernbanegade i Tønder.
  
  Klar til folketingsvalg
  Den anmeldte demonstration i Tønder var den første offentlige optræden af den stærkt indvandringskritiske Rasmus Paludan, siden det lørdag morgen stod klart, at der var samlet nok vælgererklæringer, til at hans parti, Stram Kurs, kan blive opstillet til folketingsvalget.
  
  